อาการผู้ต้องขังการเมืองทุกคนมีสุขภาพดีเป็นปกติ นายเปรมชัย ยังคงควบคุมระดับน้ำตาล อาการทั่วไปปกติ แจ่มใสดี
นายธวัชชัย ชัยวัฒน์ โฆษกกรมราชทัณฑ์ กล่าวถึงกลุ่มแกนนำทางการเมืองที่คุมขังที่เรือนจำพิเศษกรุงเทพมหานคร นายพริษฐ์ ชิวารักษ์ หรือเพนกวิน นายภาณุพงศ์ จาดนอก หรือไมค์ ระยอง นายแซม สาแมท นายจตุภัทร บุญภัทรรักษา หรือไผ่ ดาวดิน และนายอานนท์ นำภา ว่า ทั้งหมดสุขภาพทั่วไปปกติ ด้านสัญญาณชีพและค่าออกซิเจนในกระแสเลือดอยู่ในเกณฑ์ปกติ ขณะเดียวกัน นายเปรมชัย กรรณสูต ถูกควบคุมตัวอยู่ที่เรือนจำอำเภอทองผาภูมิ จากการตรวจสุขภาพประจำวันพบว่า ไม่มีอาการแน่นหน้าอก ไม่มีไข้ อุณหภูมิร่างกายปกติ ระบบหายใจสม่ำเสมอ ความดันเลือดและระดับออกซิเจนในร่างกายปกติ เจ้าหน้าที่สถานพยาบาลฯ ให้ยาเพื่อควบคุมระดับน้ำตาลในเลือด พร้อมแนะนำให้ออกกำลังกายอย่างระมัดระวังตามกำลังตนเอง ซึ่งนายเปรมชัยฯ ปฏิบัติตัวเองได้ดี นับว่าอาการโดยรวมอยู่ในเกณฑ์ปกติ